b'\n_START_ARTICLE_\nJanez Nepomuk Kalister\n_START_SECTION_\n\xc5\xbdivljenjepis\n_START_PARAGRAPH_\nRodil se je 9. maja 1806 v Slavini pri Postojni. \xc5\xa0ol ni obiskoval in se je ukvarjal s kmetovanjem. Kljub temu da kaj ve\xc4\x8d kot svojega imena in priimka ni znal zapisati, pa se je z delavnostjo, bistrostjo in var\xc4\x8dnostjo dokopal do velikanskega premo\xc5\xbeenja._NEWLINE_\xc5\xbde 15-leten je za\xc4\x8del trgovati z \xc5\xbeitom in usnjem, v Ljubljani, kjer je nabavljal \xc5\xbeito in usnje ter to prodajal, dobi\xc4\x8dek pa pametno obra\xc4\x8dal. Pozneje je dobavljal seno in oves za kobilarni v Lipici in Prestranku._NEWLINE_Bolj kot s trgovanjem pa je njegovo premo\xc5\xbeenje raslo z dobi\xc4\x8dki iz finan\xc4\x8dnih poslov, na primer z jemanjem v \xc5\xa1tant (zakup) cestnine, u\xc5\xbeitnine, davkov, danes je to znano kot tro\xc5\xa1arine, na vseh koncih cesarstva pa tudi na Ogrskem in v Italiji. Zaslu\xc5\xbeeno je zelo pametno vlagal v nove posle in dejavnosti. Postojnska gra\xc5\xa1\xc4\x8dina M\xc3\xbchlhofen (Mlinski dvor) je okrog leta 1840 postala njegova last. Pribli\xc5\xbeno v tistem \xc4\x8dasu je kupil svojo prvo hi\xc5\xa1o v Trstu in se nekaj kasneje tja tudi preselil. Naglo se je povzpel med najbogatej\xc5\xa1e in me\xc5\xa1\xc4\x8dane in Slovence. V Trstu investiral dele\xc5\xbee v nakup ladij, imel je predilnico bomba\xc5\xbea, barvarno, ukvarjal se je s posojilno dejavnostjo itd. V dvajsetih letih naj bi si pridobil ve\xc4\x8d milijonov goldinarjev premo\xc5\xbeenja, nekateri so omenjali celo \xc5\xa1est ali sedem milijonov, ki so se mno\xc5\xbeili tudi po njegovi smrti._NEWLINE_Umrl je 17. decembra 1864 v Trstu. Tr\xc5\xbea\xc4\x8dani so Kalistra zelo spo\xc5\xa1tovali. Na dan njegovega pogreba se je v ulici Via Torente (dana\xc5\xa1nja Ul. Carducci), kjer je stanoval, zbralo na tiso\xc4\x8de ljudi, med njimi 80 duhovnikov. Do sv. Jo\xc5\xa1ta ga je spremljala mno\xc5\xbeica pogrebcev. Oznanilo o njegovi smrti so natisnili v slovenskem, italijanskem in nem\xc5\xa1kem jeziku. Pokopali so ga na pokopali\xc5\xa1\xc4\x8de pri sv. Ani; njegov nagrobnik naj bil prvi z napisom v slovenskem jeziku. Ker je ostal brez potomcev, je premo\xc5\xbeenje zapustil ne\xc4\x8dakoma Francu Kalistru in Josipu Gorupu . \xc5\xbde prej ju je pomagal iz\xc5\xa1olati in tako sta uspe\xc5\xa1no prevzela stri\xc4\x8deve posle in nadaljevala njegovo delo._NEWLINE_Kalister je bil vseskozi zaveden Slovenec. Veliko svojega premo\xc5\xbeenja je daroval za cerkev v Slavini, podpiral in spodbujal je \xc5\xbeivinorejce in sadjerejce na Piv\xc5\xa1kem in zanje ustanovil posebne sklade, s \xc5\xa1tipendijami je pomagal dijakom in \xc5\xa1tudentom iz revnej\xc5\xa1ih dru\xc5\xbein. Skupaj z \xc5\xbeeno Marijo s katero se je poro\xc4\x8dil pri 18-stih, rojeno v Ko\xc4\x8dah, sta podpirala tudi gradnjo \xc5\xa1ol, skrbela za prenovo cerkva, izgradnjo vodnjakov, prebivalcem na Piv\xc5\xa1kem, ki so se zna\xc5\xa1li v raznih stiskah, ki so jih prizadeli po\xc5\xbeari in druge nesre\xc4\x8de ter ubogim nasploh pa sta finan\xc4\x8dno pomagala.\n_START_SECTION_\nOporoka\n_START_PARAGRAPH_\nO njegovi smrti in oporoki je ob\xc5\xa1irno poro\xc4\x8dalo tedanje \xc4\x8dasopisje. Glavnino premo\xc5\xbeenja je zapustil ne\xc4\x8dakoma. Ostalo pa vdovi Mariji je zapustil tri hi\xc5\xa1e v Trstu, stanovanje v kateri koli od njegovih drugih hi\xc5\xa1, 20.000 goldinarjev letnega u\xc5\xbeitka, veliko zlata in srebra, vso hi\xc5\xa1no opremo in polovico \xc4\x8distega dohodka od tovarne v Ajdov\xc5\xa1\xc4\x8dini. Dalje devetim bli\xc5\xbenjim sorodnikom je zapustil po 50.000 goldinarjev, \xc5\xbeive\xc4\x8dim bratrancem vsakemu po 500, svojim slu\xc5\xbeabnikom ve\xc4\x8d kot 14.000 goldinarjev, kmetom nekdanjega postojnskega okro\xc5\xbeja, ki so mu kar koli dolgovali, pa je odpustil ves dolg. Ostalim je zapustil manj\xc5\xa1e dedi\xc5\xa1\xc4\x8dine ali imetja, rojstni vasi je zapustil obresti 20.000 goldinarjev, ki se morajo na ve\xc4\x8dne \xc4\x8dase tako deliti, da vsaka hi\xc5\xa1na \xc5\xa1tevilka dobi svoj del, enako oporoko pa je naredil tudi za Ko\xc4\x8de. Vsem drugim vasem slavinske \xc5\xbeupnije je v oporoki skupno namenil kar 50.000 goldinarjev._NEWLINE_Pozabil ni niti na revne dijake in \xc5\xa1tudente na Kranjskem s pripombo, da je treba \xc5\xa1e posebno skrbeti za Notranjce. Tem je namenil kar 40.000 goldinarjev za 10 \xc5\xa1tipendij. Katoli\xc5\xa1ki siroti\xc5\xa1nici v Trstu in Ljubljani sta prejeli po 3000 goldinarjev, postojnska bolni\xc5\xa1nica tiso\xc4\x8d, revnim tr\xc5\xbea\xc5\xa1kim in ljubljanskim vdovam so razdelili 2000 goldinarjev, slavinska cerkev jih je prejela 2000 in \xc5\xa1e 400 za ma\xc5\xa1e._NEWLINE_Dohodke od glavnice 80.000 goldinarjev pa naj bi do smrti njegove \xc5\xbeene namenili ubogim iz postojnske in slavenske \xc5\xbeupnije. Zapisati je dal tudi to, da se ne sme izterjati noben dolg, ki zna\xc5\xa1a manj kot 1000 goldinarjev, dokler lastnik pla\xc4\x8duje \xc5\xa1tiriodstotne obresti. To so bile le pomembnej\xc5\xa1e to\xc4\x8dke oporoke in le nekaj dobrih del, ki sta jih Kalister in njegova \xc5\xbeena namenila rojakom._NEWLINE_\xc5\xa0e do konca prve svetovne vojne so se v cerkvi v rodni vasi ob majskem godu Janeza Nepomuka delile premije iz obresti glavnice, ki jo je za pospe\xc5\xa1itev \xc5\xbeivinoreje in sadjarstva namenil Janez Kalister. Tu so delili tudi obresti hi\xc5\xa1ne ustanove, iz katere je bila vsako leto obdarjena vsaka hi\xc5\xa1a v \xc5\xbeupniji. Premo\xc5\xbeenje se je torej mno\xc5\xbeilo in razdajalo tudi po njegovi smrti v Ko\xc4\x8dah, Postojni, celotni Piv\xc5\xa1ki kotlini pa tudi v Trstu in na Reki.'